b'\n_START_ARTICLE_\nSlovenska popevka 1998\n_START_PARAGRAPH_\nSlovenska popevka 1998 je potekala 20. junija na Ljubljanskem gradu. Vodila jo je Bla\xc5\xbeka M\xc3\xbcller, re\xc5\xbeiral Slavko Hren, orkestru pa je dirigiral Mojmir Sepe. V spremljevalnem programu je skoraj 100 pevcev iz Ljubljane in z Vrhnike zapelo povsem novo priredbo Poletne no\xc4\x8di, plesalci Kazine pa so zaplesali na najlep\xc5\xa1e melodije, posve\xc4\x8dene Ljubljani._NEWLINE_Po 15-letni prekinitvi (1983\xe2\x88\x921998) se je RTV Slovenija leta 1998 odlo\xc4\x8dila festival o\xc5\xbeiviti. Avtor zamisli o obuditvi Slovenske popevke je bil re\xc5\xbeiser, scenarist in urednik Slavko Hren. 16 tekmovalnih pesmi, ki so se predstavile na festivalu Slovenska popevka 1998, je bilo izbranih v oddaji Orion (Popevka meseca). V 6 mese\xc4\x8dnih oddajah so bile predstavljene nove pesmi, izmed katerih so gledalci v vsaki oddaji izglasovali 2 zmagovalki, ki sta si z zmago prislu\xc5\xbeili nastop na samem festivalu, preostale 4 pesmi (ena izmed njih je bila Na prepihu neba Karmen Stavec) pa je izmed vseh nezmagovalnih pesmi izbrala strokovna \xc5\xbeirija.'